SKRIFTLIG FORESPØRGSEL E-3968/00

af Malcolm Harbour (PPE-DE) til Kommissionen

(20. december 2000)

Om: Skatteincitamenter til energieffektive biler

Der markedsføres nu en ny generation af miljøvenlige motorkøretøjer, hvortil der anvendes hybride teknologier. Kan Kommissionen bekræfte, at medlemsstaterne på grund af disse motorkøretøjers oprindeligt højere omkostninger end konventionelle motorkøretøjers, har ret til at anvende lavere momssatser eller tilbyde andre former for skatteincitamenter for at anspore forbrugerne til at købe disse?

Svar afgivet på Kommissionens vegne af Frederik Bolkestein

(20. februar 2001)

Den aktuelle momslovgivning gør det ikke muligt at anvende en reduceret sats for disse køretøjer, idet reduceret sats er begrænset til de goder, der udtrykkeligt er nævnt i direktivet, og disse køretøjer er ikke en del heraf. Som led i den nye momsstrategi(1) påtænkes der en revision og en rationalisering på mellemlang sigt af de regler og undtagelser, der gælder for definitionen af reducerede momssatser. I den forbindelse er man især opmærksom på spørgsmålet om anvendelse af reducerede momssatser i forskellige EU-politiske sammenhænge (f.eks. med henblik på miljøbeskyttelse, fremme af beskæftigelsen osv.).

Nogle medlemsstater anvender afgiftslettelser, især for den nye miljøvenlige generation af køretøjer. Dette sker i form af differentieret registrerings- og vægtafgift eller lignende afgift. De nationale lovgivninger skal selvfølgelig overholde EF-traktatens bestemmelser, især princippet om ikke-diskriminering. I EU-lovgivningen(2) om emissionskravene til forskellige typer motorkøretøjer (personbiler, tunge erhvervskøretøjer) specificeres det, på hvilke betingelser medlemslandene kan give afgiftsmæssige incitamenter til miljømæssigt avancerede køretøjer, som på forhånd er i overensstemmelse med fremtidige obligatoriske emissionsstandarder. Direktiv (EF) nr. 1999/96 indfører også begrebet mere miljøvenlige køretøjer (EEV) for at fremme teknologier, som går længere end de obligatoriske standarder. Kommissionen er i færd med at undersøge muligheden for enten at udvide omfanget af EEV-ordningen eller at udvikle en lignende EEV-ordning, der skal omfatte personbiler.

Kommissionen, som er klar over denne sags store betydning, vil inden udgangen af året forelægge en meddelelse om beskatning af motorkøretøjer i EU, så der kan komme en debat i gang om, hvilke initiativer der kan iværksættes i national sammenhæng og i en EU-sammenhæng under hensyntagen til EU's forpligtelser og målsætninger på forskellige områder, herunder miljøområdet.

(1) KOM(2000) 348 endelig udg. (ikke offentliggjort, men kan findes på følgende websted: http://europa.eu.int/comm/taxation_customs/french/publications/official_doc/com/com_fr.htm).

(2) Parlamentets og Rådets direktiv 98/69/EF af 13. oktober 1998 om foranstaltninger mod luftforurening forårsaget af emissioner fra motorkøretøjer og om ændring af Rådets direktiv 70/220/EØF EFT L 350 af 28.12.1998, og Europa-Parlamentets og Rådets direktiv 1999/96/EF af 13. december 1999 om indbyrdes tilnærmelse af medlemsstaternes lovgivninger om foranstaltninger mod emission af forurenende luftarter og partikler fra motorer med kompressionstænding til fremdrift af køretøjer og emission af forurenende luftarter fra køretøjsmotorer med styret tænding, som benytter naturgas eller autogas (LPG) som brændstof, og om ændring af Rådets direktiv 88/77/EØF EFT L 44 af 16.2.2000.